b'\n_START_ARTICLE_\nEriti Kurva Muusika Ansambel\n_START_SECTION_\n1990. aastad\n_START_PARAGRAPH_\nAnsambli looja ja juht Sven Kuntu on nimetanud ansambli s\xc3\xbcndi suureks juhuseks: "Mul oli kuus lugu, mille \xc3\xbcle ise uhke olin ja arvasin, et neid ei s\xc3\xbcnni mitte sahtlisse panna, ja nii ta tuligi." Enda muusikalise tausta kohta on Kuntu \xc3\xb6elnud, et ta on muusika\xc3\xb5pingutega flirtinud \xe2\x80\x93 n\xc3\xa4iteks teismelisena trompetit harjutanud ja hiljem konservatooriumi ettevalmistusklassis veendunud, et ooperilauljaks ta saada ei taha._NEWLINE_Tegutsemisaja esimesel poolel andis Eriti Kurva Muusika Ansambel suurema osa kontsertidest v\xc3\xa4ljaspool Eestit: Poolas, Saksamaal, Prantsusmaal, \xc5\xa0veitsis ja Taanis. Sven Kuntu on neid reise meenutanud j\xc3\xa4rgmiselt: "piiride avanedes algas asi t\xc3\xa4navatel m\xc3\xa4ngimisest, kihutasime metsikult m\xc3\xb6\xc3\xb6da Euroopat ringi, esinesime klubides, v\xc3\xa4ikestes teatrites, pidudel, festivalidel \xe2\x80\x93 asi kasvas lumepallina. EKMA algus oli ikka paras seiklemine ja hullumaja, ilmselt oli meie elu palju rokim kui nii m\xc3\xb5nelgi rajul rokkb\xc3\xa4ndil. Kihvt aeg, sellist asja v\xc3\xa4ga pikalt muidugi ei jaksaks teha". Ansambel on esinenud mitmel suurel rahvusvahelisel festivalil: Baltoscandal, Bardentreffen N\xc3\xbcrnbergis, Baltic Circle jne._NEWLINE_Aastatel 1991\xe2\x80\x931993 oli ansambli liige ka Ardo Ran Varres, kes sattus b\xc3\xa4ndi ajal, mil see tegi oma deb\xc3\xbc\xc3\xbcdi Vanalinna p\xc3\xa4evadel. Ajakirja Teater. Muusika. Kino 2012. aasta juuni/juuli numbris kirjeldab ta ansambli tollast loomingulist t\xc3\xb6\xc3\xb6d j\xc3\xa4rgmiselt: "Sven kirjutas s\xc3\xb5nad ja m\xc3\xb5tles neile kitarri abil saate ning meloodia, mina aitasin neid seada klarnetile, kontrabassile, t\xc5\xa1ellole, vioolale, viiulile ja saksofonile."_NEWLINE_Ansambli \xc3\xbcks esimesi kontserte toimus Tartus Illegaardi pubis. Ajakirja Teater. Muusika. Kino 2012. aasta juuni/juuli numbris kirjeldab ansambli \xc3\xbcks kunagisi liikmeid Ardo Ran Varres antud esinemist: "olime teatraalselt kost\xc3\xbcmeeritud ja kandsime ette neid Sveni laule. Sellest on kuidagi v\xc3\xa4ga elektriseeriv m\xc3\xa4lestus, midagi v\xc3\xa4ga kummalist oli \xc3\xb5hus... Publik oli v\xc3\xa4ga kohal ja j\xc3\xa4lgis pingsalt laval toimuvat."_NEWLINE_\xc3\x9cpris ansambli tegevuse alguses alustas tegevust ka Von Krahli Teater, mille ruumides saadi seej\xc3\xa4rel teha proove ja anda kontserte, veetes prooviruumides tihti terveid \xc3\xb6id. Tollast seotust teatriga kinnitab ka 1996. aasta kasseti "Suur n\xc3\xa4item\xc3\xa4ng" vahelehel olev m\xc3\xa4rkus "EKMA leiate Von Krahli Teatrist 6313237"._NEWLINE_1996. aastal osales ansambel rahvusvahelisel teatrifestivalil Baltoscandal, kandes 24. juunil kell 21:30 Rakvere kultuurimajas ette kava "Narride s\xc3\xb5da" ning 25. juunil kell 17:30 samas kohas ette kava "Suur n\xc3\xa4item\xc3\xa4ng". Samal aastal ilmus neil ka samanimeline helikassett "Suur n\xc3\xa4item\xc3\xa4ng"._NEWLINE_1990. aastatel andis ansambel ise v\xc3\xa4lja kaks helikassetti ja oma esimese CD "Haua plaadi lood 1991\xe2\x80\x931999".\n_START_SECTION_\n"Ebafolklorism"\n_START_PARAGRAPH_\nP\xc3\xa4rast eelmist kontserdikava ja samanimelise albumi "Haua plaadi lood 1991\xe2\x80\x931999" ilmumist esines ansambel uue kavaga "Oi Blaat (ebafolklorism)", mille \xc5\xbeanrim\xc3\xa4\xc3\xa4ratluseks oli ansambli juhi Sven Kuntu s\xc3\xb5nade j\xc3\xa4rgi ebafolklorism (termin, mis sai ka nende j\xc3\xa4rgmise albumi nimeks). Kava oli Kuntu s\xc3\xb5nul inspireeritud Vene folkloorist ning Kuntu kinnitusel olid uude kontserdikavva j\xc3\xa4\xc3\xa4nud vaid v\xc3\xa4hesed varasemad lood. N\xc3\xa4iteks esineti kavaga 5. mail 2001 Viljandis, tollase kolled\xc5\xbei Mustas Saalis (pilet maksis 30 krooni). Sama kava tuli ettekandmisele ka 6. juunil 2002 Tallinna Vanalinna p\xc3\xa4evadel \xe2\x80\x93 "ebafolkloristlik kontsertetendus" toimus Rahvusraamatukogu teatrisaalis._NEWLINE_Ansambli loomingut on ka kirjeldatud kui naturaalset ja originaalset \xe2\x80\x93 muuhulgas leiab repertuaarist ka kaks teost, mille tekst p\xc3\xa4rineb klassikutelt Schillerilt ja La Fontaine\'lt. \xc3\x9clej\xc3\xa4\xc3\xa4nud tekstide autor on peamiselt Sven Kuntu ja muusika on s\xc3\xbcndinud ansambli \xc3\xbchist\xc3\xb6\xc3\xb6na. Tegijad ise on nimetanud oma muusikat prosaistlikuks tragiromantismiks ning t\xc3\xa4psemat ja tabavamat m\xc3\xa4\xc3\xa4ratlust ei ole suutnud v\xc3\xa4lja pakkuda ka kriitikud._NEWLINE_2003. aasta 8. mail esietendus Vanemuise Teatrikohvikus Tartu \xc3\x9cli\xc3\xb5pilasteatri ning Eriti Kurva Muusika Ansambli koost\xc3\xb6\xc3\xb6s valminud kergelt melanhoolne kabaree-etendus "Joogem \xc3\xa4\xc3\xa4dikat, h\xc3\xa4rrased!". Etenduse teksti on kirjutanud Daniil Harmsi p\xc3\xb5hjal Mehis Heinsaar ja selle lavastas T\xc3\x9cT kunstiline juht Kalev Kudu. Lisaks osales etenduses ka Jane Milleri tantsutrupp ning etenduse kujundas r\xc3\xbchmitus IBUR (Margus Liivak ja Rasmus Karja)._NEWLINE_27. septembril 2004 tuli Von Krahli Teatris esmaettekandele ansambli kontsert-tants "Kaaren", kus eksperimenteeriti juba ka kaasaegse tantsuga._NEWLINE_25. veebruaril 2005 k\xc3\xa4is Eriti Kurva Muusika Ansambel koos Eesti Rahvusmeeskooriga stuudios ning salvestas neli lugu. Hiljem anti v\xc3\xa4lja nelja looga EP-plaat "Ebafolklorism" (samanimeline album ilmus m\xc3\xb5ni aasta varem). Samal aastal k\xc3\xa4is ansambel ka Riias, kus 19. septembril esineti festivalil "Homo Novus". 2005. aastal valmis ka nime "Aega ei ole" kandev v\xc3\xa4ike fotode ning laulutekstidega reisikirjeldus, mis sisaldab hulga pilte aastast 1993, mil ansambel k\xc3\xa4is oma \xc3\xbchel esimesel tuuril (Poolas, Saksamaal ja Prantsusmaal), kus esineti p\xc3\xb5hiliselt t\xc3\xa4navamuusikutena. Ajakirja Teater. Muusika. Kino 2012. aasta juuni-/juulinumbris kirjeldab ansambli \xc3\xbcks kunagisi liikmeid Ardo Ran Varres seda j\xc3\xa4rgmiselt: "1993. aasta suvel k\xc3\xa4isime b\xc3\xa4ndiga Euroopa \xe2\x80\x9eturneel\xe2\x80\x9d. Sakslastele l\xc3\xa4heb selline ekspressiivne muusika v\xc3\xa4ga korda. See oli niiv\xc3\xb5rd s\xc3\xbcrr ja hipilik v\xc3\xa4rk, et sellest saaks kirjutada novelli." P\xc3\xa4rast seda kontserdireisi lahkus Varres b\xc3\xa4ndist, et keskenduda lavakale.\n_START_SECTION_\n"Dagerrot\xc3\xbc\xc3\xbcbid" ja tegevuse l\xc3\xb5pp\n_START_PARAGRAPH_\n27. oktoobril 2007 suri ansambli juht ja looja Sven Kuntu._NEWLINE_Aasta ja \xc3\xbcks p\xc3\xa4ev p\xc3\xa4rast Kuntu surma l\xc3\xb5petas ansambel 28. oktoobril 2008 tegevuse, andes Kanuti Gildi saalis tasuta kontsert-installatsiooni ning esitledes duubelplaati "Dagerrot\xc3\xbc\xc3\xbcbid". Kava muusika autor oli Sven Kuntu ning seda kandsid ette Maiken Pajupuu (viiul), Tauno Valdna (fl\xc3\xb6\xc3\xb6t), Kalle Klein (saksofon) ja Siim Soop (kontrabass). Video eest vastutas Lauri Sepp ja heli eest Heikki Tikas._NEWLINE_2009. aastal anti plaadifirma U.L.A. Jazz kaudu v\xc3\xa4lja 11 varem lindistatud looga album "Ilus elu", kus Eriti Kurva Muusika Ansambel musitseeris taas koos Eesti Rahvusmeeskooriga.'